b'\n_START_ARTICLE_\nAro vyno regionas\n_START_PARAGRAPH_\nAro vyno regionas (vok. Weinbaugebiet Ahr) \xe2\x80\x93 auk\xc5\xa1tos kokyb\xc4\x97s vyno regionas Vokietijoje, esantis Aro up\xc4\x97s (Reino intako) sl\xc4\x97nyje (Reino kra\xc5\xa1tas-Pfalcas). 2008 m. vynuogynai u\xc5\xbe\xc4\x97m\xc4\x97 tik 558 ha. Tai vienas ma\xc5\xbeiausi\xc5\xb3 Vokietijos vyno region\xc5\xb3, kuri\xc5\xb3 viso yra 13. Jis yra vienas \xc5\xa1iaurini\xc5\xb3 region\xc5\xb3, \xc5\xa1iauresnis nei Mozelio vyno regionas. kur daugiausia gaminami raudonieji vynai. Raudonosios vynuogi\xc5\xb3 veisl\xc4\x97s u\xc5\xbeima 86% vynuogyn\xc5\xb3 ploto, t. y., daugiau nei bet kuriame kitame Vokietijos vyno regione.\n_START_SECTION_\nIstorija\n_START_PARAGRAPH_\nManoma, kad Aro sl\xc4\x97nyje, kaip kad ir prie Mozelio, vynuoges \xc4\x97m\xc4\x97 auginti dar rom\xc4\x97n\xc5\xb3 laikais, nors n\xc4\x97ra \xc5\xbeinom\xc5\xb3 tai \xc4\xafrodan\xc4\x8di\xc5\xb3 \xc5\xa1altini\xc5\xb3. Ta\xc4\x8diau benediktin\xc5\xb3 Priumo abatijos 893 m. turto s\xc4\x85ra\xc5\xa1uose, \xc5\xbeinomuose kaip Pr\xc3\xbcmer Urbar, i\xc5\xa1vardinti vynuogynai, buv\xc4\x99 8 Aro sl\xc4\x97nio vietose.\n_START_SECTION_\nGeografija ir klimatas\n_START_PARAGRAPH_\nAro vyno regionas, i\xc5\xa1sid\xc4\x97st\xc4\x99s tarp 50\xc2\xb0 ir 51\xc2\xb0 \xc5\xa1iaur\xc4\x97s paraleli\xc5\xb3, yra \xc5\xa1iauriausias pasaulio vyno regionas, kuriame vyrauja raudonosios vynuog\xc4\x97s. Taip toli \xc5\xa1iaur\xc4\x97je reikia geros vietov\xc4\x97s su \xc5\xa1iltu mikroklimatu. kad raudonosios vynuog\xc4\x97s tinkamai nunokt\xc5\xb3. Aro vynuogyn\xc5\xb3 mikroklimatas, sakoma, yra \xe2\x80\x9eVidur\xc5\xbeemio j\xc5\xabros tipo\xe2\x80\x9c. Daugelis vynuogyn\xc5\xb3 yra terasiniuose \xc5\xa1laituose, orientuotose nuo pietvakari\xc5\xb3 iki pietry\xc4\x8di\xc5\xb3 Aro vidurupyje ir \xc5\xbeemupyje. Vynuogyn\xc5\xb3 zona driekiasi 25 kilometrus nuo Altenaro iki Reino. Aro sl\xc4\x97nio dal\xc4\xaf su vynuogynais pridengia Aifelio kalnai, suformuodami esam\xc4\x85 mezoklimat\xc4\x85._NEWLINE_Dirvo\xc5\xbeemiai varijuoja nuo skal\xc5\xabn\xc5\xb3, bazalto iki Grauwacke vulkanin\xc4\x97s kilm\xc4\x97s moli\xc5\xb3._NEWLINE_Aro vyno region\xc4\x85 sudaro vienintelis rajonas (vok. Bereich), vadinamas Walporzheim-Ahrtal, tik viena vynuogyn\xc5\xb3 grup\xc4\x97 (vok. Gro\xc3\x9flage) Klosterberg ir 43 pavieniai vynuogynai.'